Návrh na schválenie žiadosti vlády Slovenskej republiky o poskytnutí úveru
z Rozvojovej banky Rady Európy na realizáciu projektu „Výstavba a rekonštrukcia
školských objektov v Sečovciach a Mestskej časti  Košice-Luník IX“

1. Úvod

Projekt „Výstavba a rekonštrukcia školských objektov v Sečovciach a Mestskej časti Košice-Luník IX“ má zámer vytvoriť materiálne a organizačné predpoklady pre zabezpečenie výchovno-vzdelávacieho procesu a mimoškolskej činnosti pre rómske deti pochádzajúce zväčša z rodín v hmotnej núdzi, v ktorých väčšina rodičov má zabezpečený finančný príjem vo forme dávok sociálnej pomoci a sú väčšinou dlhodobo nezamestnaní.

Prostredie, v ktorom sa projekt uskutoční, sa nachádza v Košickom kraji, v ktorom ku dňu 31.12.2000 žilo 767 256 obyvateľov. Hrubý domáci produkt v roku 2000 dosiahol výšku 109,2 mld. Sk, čo v prepočte na obyvateľa predstavovalo hodnotu 142,9 tis. Sk. Na úradoch práce bolo zaevidovaných 96 tisíc nezamestnaných, miera nezamestnanosti dosiahla 26,19 %. 

Ochrana ľudských práv a práv národnostných menšín nedovoľuje evidovať nezamestnaných podľa ich národnosti. Preto presné údaje o zamestnanosti občanov rómskej národnosti nie je možné uviesť. Podľa miestnych prieskumov sú Rómovia postihnutí vysokou mierou nezamestnanosti od 85 % do 100 %. Hlavnou príčinou ich vysokej nezamestnanosti, ako to konštatujú i publikované poznatky medzinárodných organizácií, je najmä veľmi nízka vzdelanostná úroveň väčšiny práceschopných Rómov.

Preto je prioritou strategických zámerov vlády SR v oblasti riešenia problémov rómskej národnostnej menšiny príprava podmienok pre kvalitné vzdelávanie novej generácie občanov rómskej národnostnej menšiny.  Na základe tejto priority vypracoval Krajský úrad v Košiciach v spolupráci s Okresným úradom Košice II a Okresným úradom v Trebišove projekt, ktorý pozostáva z dvoch projektových častí, s cieľom podporiť vzdelávanie rómskych detí. Prvá časť projektu  predstavuje  výstavbu „združenej školy“ (materskej, základnej a špeciálnej základnej školy) v Sečovciach. Druhá časť projektu sa realizuje v Mestskej časti Košice-Luník IX.

2. Projekt – Výstavba školského objektu v Sečovciach
 
2.1. Regionálny sociálno-ekonomický kontext

Mesto Sečovce sa nachádza v Košickom kraji asi 40 km východne od Košíc. Podľa posledného sčítania ľudu má mesto Sečovce k 30. 6. 2001 – 7792 obyvateľov. V rómskej osade na Novej ulici žije z celkového počtu 1014 obyvateľov. Z hľadiska demografického vývoja, počet narodených detí na Novej ulici každým rokom rastie, a tým pádom narastajú aj požiadavky na zaškolenie detí.

Vzdelanie obyvateľov sa uskutočňuje v základných školách,  kde väčšina žiakov končí svoje vzdelávanie v 4. – 8. ročníku, čiže nezískajú ani vzdelanie poskytované základnou školou. Dá sa s absolútnou presnosťou povedať, že vzdelanostná úroveň obyvateľov na Novej ulici je podpriemerná. S ohľadom na získané vzdelanie je veľmi malá šanca získať pracovnú príležitosť v tomto regióne.

2.2. Účel projektu

Cieľom projektu v Sečovciach je vybudovať trvalé priestory pre vzdelávanie rómskych detí priamo v rómskej osade na Novej ulici a tým zabezpečiť vzdelanie aj pre tieto deti zo sociálne znevýhodneného prostredia a postupne im ponúknuť aj možnosť získania odborného vzdelania, aby mali možnosť uplatniť sa na trhu práce. 
 
V roku 1977 boli v osade na Novej ulici postavené dve budovy škôl, v ktorých sa uskutočňovalo vzdelávanie detí z osady v materskej, základnej a špeciálnej základnej (vtedy osobitnej) škole. V roku 1996 vyhorel objekt materskej a špeciálnej základnej školy. Mesto poskytlo svoju budovu na vyučovanie pre špeciálnu základnú školu, kde však museli z priestorových dôvodov pristúpiť k dvojsmennému vyučovaniu.

Situácia sa ešte skomplikovala v máji 2000, keď vyhorela aj budova základnej školy. Žiaci základnej školy boli presunutí do priestorov školských dielní na Základnej škole na Komenského ulici a materská škola už neobnovila svoju činnosť pre nedostatok priestorov.  Priestory v budove školských dielní, postavených v roku 1883, nevyhovujú po hygienickej, estetickej ani priestorovej stránke. V budove sú len dve triedy, v ktorých sa v školskom roku 2000/2001 vyučovalo v dvoch smenách a aj formou 2 ročníkov v jednej triede spolu. V školskom roku 2001/2002 počet tried, ktoré bolo potrebné otvoriť pre deti z Novej ulice vzrástol na 7. Z toho dôvodu už nepostačujú ani priestory školských dielní. Keďže v budove nie je tečúca voda a sociálne zariadenie,  podlahu tvoria naolejované dosky a  priestory sú nedostatočne vykúrené, prevádzka v týchto priestoroch bola Okresným hygienikom povolená len podmienečne. Keďže vzdialenosť medzi osadou a školou na Komenského ulici je viac ako 2,5 km, dochádzka žiakov sa veľmi zhoršila.

V navrhovanom projekte sa plánuje vytvoriť „združená škola“ (materská, základná a špeciálna základná škola), ktorá by umožnila vzdelávanie detí priamo v osade, na mentálne zodpovedajúcej úrovni – zaradenie do základnej, resp. do špeciálnej základnej školy, v budúcnosti s možnosťou prechodu na vybrané typy odborných učilíšť.

2.2.1. Sociálny aspekt projektu

Súčasťou projektu je aj sociálny aspekt, ktorý bude  realizovaný prostredníctvom 2 projektov. Prvý projekt sa uskutoční v spolupráci s neformálnym združením rómskych žien z Novej ulice v Sečovciach. Ide o program s cieľom v priebehu 1 – 2 rokov „vyškoliť“ skupinu 20 asistentiek z radov rómskych žien v kurze varenia a šitia, ktoré budú v budúcnosti naďalej v týchto aktivitách pokračovať. Kurz sa bude realizovať v priestoroch ZŠ na Komenského ulici v Sečovciach po skončení vyučovania žiakov, 1-krát týždenne v trvaní 2 hodín. 

Prístrojové vybavenie (šijacie stroje, elektrické variče) a ostatné náklady – spolu 40 % hradí mesto Sečovce. 20 % nákladov, ktoré predstavuje mzdu lektorom (4 nerómske učiteľky zo ZŠ) sa uhradí prostredníctvom pôžičky z Rozvojovej banky Rady Európy. Zvyšných 40 % nákladov (suroviny, látky, nite, atď.) si hradia účastníčky kurzu.

Po skončení tohto kurzu budú nasledovať rovnaké, resp. modifikované kurzy pre ďalšie rómske ženy s tým, že účastníčky prvého kurzu budú pracovať ako asistentky lektorov. Náklady na financovanie v rokoch 2003 a neskôr bude hradené nasledovne : 50 % mesto a 50 % účastníčky kurzu.

Druhý projekt sa týka problematiky potreby včlenenia Rómov do vyučovacieho procesu na školách, kde sa vyučujú najmä rómske deti. Existujúce bariéry bude možné riešiť prostredníctvom tzv. asistentov z radov Rómov, ktorí síce nemajú požadované pedagogické vzdelanie, ale v rámci vyučovacieho procesu by boli nápomocní vyučujúcemu najmä pri vzájomnej komunikácii s rómskymi deťmi.

Týchto asistentov, ktorí majú väčšinou len základné vzdelanie, resp. ani ho nemajú ukončené, je potrebné vyškoliť. Zároveň by boli v rámci kurzu vyškolení aj v spôsobe, ako komunikovať s jednotlivými úradmi (samosprávou, štátnymi orgánmi), takže by mohli byť nápomocní aj ostatným členom komunity pri riešení ich osobných problémov vo vzťahu k rôznym úradom.

Pôjde o kurz poskytujúci základy pedagogiky, psychológie a spôsob komunikácie s úradmi, ktorý sa bude konať v priestoroch ZŠ na Komenského ulici, 1-krát týždenne v trvaní 2 hodín. Účastníci kurzu budú 20 rómski obyvatelia z Novej ulice v Sečovciach. 80 % nákladov hradí mesto Sečovce a mzda lektorov, ktorá predstavuje zvyšných 20 % nákladov, bude financovaná z pôžičky RB RE.

2.3. Počet vytvorených pracovných miest

Na zabezpečenie vyučovania pre väčší počet žiakov v predškolskom zariadení a oboch stupňoch základnej školy (spolu 19 tried – 320 až 385 žiakov) sa predpokladá vytvorenie nových 22-27 pracovných miest.

2.4. Časový plán projektu 

S realizáciou projektu sa uvažuje v troch  etapách rozčlenených na tri roky so začiatkom 1. 6. 2001 a s ukončením 31. 12. 2003. 

I. etapa - rok 2001

V prvej etape sa zrealizovali predprojektové práce a na základe výsledkov verejnej súťaže sa vypracovala projektová dokumentácia, ktorá bude podkladom pre verejné obstarávanie na dodávateľa prác. Súbežne sa začal zabezpečovať inžiniering a prípravné práce na stavbu. 

II. etapa - rok 2002

Druhá etapa bude hlavne zameraná na stavebné úpravy v súlade s harmonogramom výstavby podľa projektovej dokumentácie. V objekte sa budú rekonštruovať rozvody inžinierskych sietí a kúrenia a povrchové práce. Koncom roka 2001 až do mája 2002 sa počíta s realizáciou sociálnych programov.

III. 	etapa - rok 2003 

V tretej etape sa budú ukončovať stavebné práce,  budovanie inžinierskych sietí a vonkajšie povrchové úpravy budovy. Vybuduje sa tiež požiarna signalizácia a ochrana vrátane knižnice. 

3. Projekt – Výstavba školského objektu v mestskej časti Košice-Luník IX.

3.1. Regionálny sociálno-ekonomický kontext

Základná škola Ľudmily Podjavorinskej sa nachádza v Košiciach v mestskej časti Luník IX. 
Podľa posledného sčítania ľudu má mestská časť Košice-Luník IX 5000 obyvateľov,   z   toho 2 500 tvorí mládež do 18 rokov. Miera nezamestnanosti dosiahla 95 %. Z celkového počtu obyvateľov Luníka IX. je 98 % občanov rómskej národnosti. Prevažná väčšina žije len zo sociálnych dávok. 

Vysoký podiel nezamestnanosti rómskeho obyvateľstva je spôsobený hlavne nízkym stupňom vzdelanosti. Z celkového počtu obyvateľov Luníka IX je len 20 vyučených v odbore a žiadny nemá ukončené vysokoškolské vzdelanie. Na vysokej škole študuje v tomto období 1 obyvateľ rómskej národnosti z Luníka IX. 

3.2. Účel projektu

Základná škola Ľudmily Podjavorinskej bola postavená v rámci výstavby sídliska Luník IX. v roku 1982. Sídlisko podľa schvaľovacieho protokolu malo mať komplexnú občiansku vybavenosť vrátane Základnej školy so 16 triedami aj telocvičňou pre 460 žiakov. Tento počet zodpovedal demografickým údajom v čase plánovania jej výstavby.

Do roku 1983 bolo odovzdaných do užívania iba 8 tried základnej školy. Pre nedostatok finančných prostriedkov nebol postavený ďalší 8-triedny učebňový pavilón, ani telocvičňa. Chýbajúcu kapacitu vyučovacích priestorov v priebehu 5-tich rokov od postavenia školy vyriešili odbor školstva a vedenie školy provizórnymi triedami, ktoré boli vytvorené zrealizovaním priečok v pôvodných prestávkových priestoroch a chodbách. Tým sa počet tried z pôvodne 8-mich zvýšil   na 20 tried. V týchto triedach   sa   učilo   spolu  725  žiakov vo 2-och zmenách. Tento stav trval do konca školského roka 2000. V súčasnosti Základnú školu Ľudmily Podjavorinskej navštevuje 719 žiakov, z ktorých všetci sú rómskej národnosti. 

Projekt výstavby školského zariadenia v mestskej časti Košice-Luník IX. predpokladá dosiahnutie niekoľkých cieľov :
-	zabezpečiť základné vzdelanie na patričnej úrovni výuky, 
-	odstrániť viacsmennosť vo vyučovacom procese, 
-	vytvoriť lepšie hygienické a pracovné podmienky žiakom aj učiteľom,
-	zabezpečiť výuku telocviku a od 3. ročníka výuku plávania v rozsahu potrebných 100 hodín týždenne,
-	vytvoriť priestory pre zabezpečenie sociálneho programu v rámci mimoškolskej výchovy,
-	vytvoriť možnosť využívania telocvične aj dospelým rómskym občanom. 

Realizácia projektu, ktorá sa skončila septembri v roku 2001, umožnila odovzdať do užívania 18 triedny učebňový pavilón pre 468 žiakov. Ku dňu začatia vykurovacej sezóny 15. 10. 2001 bola daná do užívania odovzdávacia stanica tepla a vonkajšie inžinierske objekty – chodníky, oplotenie, terénne a sadové úpravy. Týmto sa odstránila dvojsmennosť a vytvorili sa lepšie pracovné aj hygienické podmienky vo vyučovacom procese. 
Realizáciou II. etapy, výstavbou telocvične a bazénu bude kompletne dostavaný areál základnej školy a vyriešený telovýchovný proces výuky.

3.2.1. Sociálny aspekt projektu

Podstatou sociálneho programu projektu je zlepšiť dochádzku a prospech žiakov ZŠ, vychovávať deti, mládež a dospelých, zlepšiť hygienické návyky, zaviesť sexuálnu výchovu a zdravotnícku osvetu, znížiť kriminalitu a používanie návykových látok a prispieť k riešeniu nezamestnanosti. Počas realizácie budú vybraní Rómovia, ktorí budú navštevovať školu sociálneho asistenta. Po jej absolvovaní obdržia certifikát a nastúpia do zamestnania ako rómski sociálni asistenti. Budú zapojení do vyučovacieho procesu, mimoškolskej činnosti, do práce sociálneho odboru a zdravotného strediska.

Vybraní rómski sociálni asistenti budú pomáhať obyvateľom riešiť ich problémy a zároveň ich nabádať k zmene doterajšieho životného štýlu a k ľahšiemu začleneniu sa do spoločnosti. Veľký dôraz sa kladie na výchovu detí a mládeže. Rómski asistenti sa budú zameriavať na školskú a mimoškolskú činnosť. Z úspešného projektu, ktorý bude realizovaný podľa vzoru rómskej poriadkovej služby na Luníku IX v Košiciach, budú profitovať všetci obyvatelia Luníka IX, ale aj obyvatelia ostatných rómskych osád.  Týmto spôsobom sa zlepšia podmienky pre  plnohodnotný rozvoj rómskej menšiny podľa jej potrieb a podpory jej vzdelávania, kultúry a celkovú integráciu.

Projekt bude rozdelený do nasledovných etáp :
a)	škola rómskeho sociálneho asistenta
b)	práca rómskych sociálnych asistentov vo vzorovej komunite,
c)	práca rómskych sociálnych asistentov v troch odlišných komunitách,
d)	rozšírenie rómskych sociálnych asistentov v ostatných komunitách a prevzatie projektu pod štátny sektor

Absolvent získa teoretické vedomosti a praktické zručnosti potrebné na vykonávanie funkcie rómskeho sociálneho asistenta v triede, vo voľnočasových aktivitách a pri práci s rodinou a inštitúciami. Učebný plán a učebné osnovy špecializačného kurzu a zoznam lektorov pripraví Nadácia Škola dokorán.

3.3. Počet vytvorených pracovných miest

Výstavba učebňového pavilónu si vyžiada 3 nové pomocné pracovné miesta – upratovačky (tieto budú z radov rómskeho obyvateľstva). Po II. etape výstavby budú v telovýchovných zariadeniach potrební 2 kvalifikovaný zamestnanci – 1 plavčík, 1 technický pracovník a 4 pomocné pracovné miesta - upratovačky, ktoré budú tiež z radov Rómov. Počas výstavby I. etapy zhotoviteľ stavby zamestnáva 15 pracovníkov z miestneho rómskeho obyvateľstva s odborným učňovským vzdelaním. Predpokladá sa, že rovnaký počet Rómov bude zamestnaných aj počas II. a III. etapy výstavby.

3.4. Časový plán projektu 

S realizáciou projektu sa uvažuje v dvoch etapách rozčlenených na dva roky so začiatkom v roku 2001  a s ukončením v roku 2002.

I. etapa - rok 2001

V prvej  etape, ktorá bola ukončená v októbri roku 2001 bol vybudovaný 18 triedny pavilón učební, spojovacia chodba a odovzdávacia stanica tepla. V rámci tejto etapy boli zrealizované aj predprojektové práce a inžiniering, prípravné práce na stavbu, terénne úpravy a sadové úpravy.

II. etapa - rok 2002

Druhá etapa bude zameraná na výstavbu telocvične a bazénu. Urbanisticko-architektonické riešenie objektov nadväzuje na I. etapu výstavby učební a rešpektuje architektúru pôvodných objektov. Okrem uvedených objektov sú v II. etapy stavby aj inžinierske objekty – terénne úpravy, oplotenie, kanalizačné prípojky a sadové úpravy. 

4.  Náklady projektu

Celkové investičné náklady na projekt sú vo výške približne 148 178 tis. Sk. 

Projekt predpokladá, že približne 50 % plánovaného rozpočtu, spolu 67 mil. Sk bude hradených z úveru z Rozvojovej banky Rady Európy a ďalších 50 % nákladov  a daň z pridanej hodnoty poskytne vláda SR zo štátneho rozpočtu. Úrokovú mieru a devízové riziká kryje žiadateľ o pôžičku a dlžník, t. j. Slovenská republika zastúpená Ministerstvom financií SR. 

Celkové náklady projektu rozpísaných podľa hlavných rozpočtových položiek sú uvedené v prílohe 1.

4.1.  Financovanie projektu

Úver bude čerpaný 2 tranžami. Úverové podmienky budú dohodnuté pred podpisom Dodatkovej dohody o čerpaní pri každej tranži. Požadovaná splatnosť úveru je do 10 rokov, s odkladom prvej splátky istiny o 3 roky. Úrokovú mieru a devízové riziká kryje dlžník.

Finančný plán projektu (v tis. Sk) 

a) Projekt výstavby školského objektu – Sečovce
Rok	RB RE	Štátny rozpočet SR (vrátane DPH)	Vklad mesta Sečovce
(pozemok)	Spolu	
2001	0	12 888	389	13 277	
2002	18 900	5 000	0	23 900	
2003	 2 100	12 639	0	14 739	
Spolu	21 000	30 527	389	51 916	
z toho soc. program	      77	    989	0	1 066	

b) Projekt výstavby školského objektu – Košice-Luník IX
Rok	RB RE	Štátny rozpočet SR (vrátane DPH)	Vklad mesta Sečovce
(pozemok)	Spolu	
2001	0	44 812	188	45 000	
2002	46 000	5 262	0	51 262	
Spolu	46 000	50 074	188	96 262	
z toho soc. program	    99	    493	0	     592	

c) Projekt výstavby školských objektov – Sečovce a Košice-Luník IX 
Rok	RB RE	Štátny rozpočet SR (vrátane DPH) 	Iné zdroje	Spolu	
2001	0	57 700	577	58 277	
2002	64 900	          10 262	0	75 162	
2003	 2 100	12 639	0	14 739	
Spolu	67 000	80 601	577	148 178	
z toho soc. program	     176	  1 482	0	    1 658	

Čerpanie úveru v % :    na rok 2001 :     0 %
                                      na rok 2002 :  90 %
                                      na rok 2003 :  10 %

Predbežný rozvrh ročných nákladov je uvedený v prílohe č. 2. 

5.  Monitoring a kontrola

Na to aby mohli byť finančné prostriedky na realizáciu projektu vyplatené, bude medzi Slovenskou republikou (dlžníkom) a RB RE (veriteľom) podpísaná Rámcová úverová zmluva. Z predloženého uznesenia vyplýva, že za Slovenskú republiku túto zmluvu podpíše zástupca Ministerstva financií SR.

Plnenie všetkých povinností, ktoré súvisia s realizáciou projektu, a ku ktorým sa MF SR v Rámcovej úverovej zmluve zaviaže, musia byť transparentne rozdelené medzi MF SR a Okresným úradom Košice II, ako konečným príjemcom pre projekt Košice Luník IX., a Okresným úradom v Trebišove, ako konečným príjemcom pre projekt Sečovce. Konečnými prijímateľmi projektu sú subjekty, ktoré majú prospech z realizácie projektu, a ktoré sa podieľajú na celkom projekte od jeho prípravy, cez jeho realizáciu až po jeho ukončenie.

V zmysle platných právnych predpisov zákon 263/1999 o verejnom obstarávaní v znení neskorších predpisov a zákona 303/1995 o rozpočtových pravidlách v znení neskorších predpisov sú Okresný úrad Košice II. a Okresný úrad v Trebišove, ako koneční prijímatelia zodpovední za plnenie všetkých povinností a záväzkov pri realizácii projektu, t.j. za jeho odborné, finančné a administratívne riadenie, s výnimkou povinností spojených s čerpaním a splácaním úveru, za ktoré je zodpovedné Ministerstvo financií SR.

Odborné riadenie projektu zahrňuje technickú implementáciu projektu, realizovaných prác, dodávok a služieb, poskytovanie pravidelných správ o projekte, overovania faktúr a schvaľovania platieb. V rámci administratívneho riadenia je konečný prijímateľ zodpovedný za organizovanie výberových konaní, uzatváranie zmlúv, vedenie účtovníctva, vykonávanie platieb a zabezpečenie finančného výkazníctva. Okresné úrady v Trebišove a Košiciach II tiež zodpovedajú za sledovanie technického a finančného pokroku realizovaných projektov.

Z finančného hľadiska, v zmysle zákona č. 303/1995 Z. z. o rozpočtových pravidlách v znení neskorších predpisov je Krajský úrad Košice ako správca rozpočtovej kapitoly zodpovedný za účelové a hospodárne použitie všetkých finančných prostriedkov, t.j. rozpočtové prostriedky rozpočtovej kapitoly, ako aj prostriedky z úveru z RB RE,  ktoré mu boli na realizáciu projektu poskytnuté. Krajský úrad je tiež povinný o priebehu a ukončení realizácie projektu informovať vládu SR v termínoch uvedených v návrhu uznesenia vlády. 

Prílohy :

č. 1 - Celkové náklady projektu rozpísaných podľa hlavných rozpočtových položiek 
č. 2 - Predbežný rozvrh ročných nákladov